text: DMI: Der er udsigt til kraftig regn i eftermiddag og aften
  06 juni 2017 kl. 03.41
  Nu er der regn på vej til den snart knastørre natur og marker. DMI har udsendt varsel om kraftig regn tirsdag eftermiddag og aften.
  Varslet gælder fra tirsdag klokken 17 og frem mod klokken 08 onsdag morgen, hvor der er risiko for kraftig regn. Der kan stedvis falde mellem 25 og 35 mm på seks timer - og nogle steder vil det også tordne.
  Inden regnen falder, bliver tirsdagen først både tør og med en del sol. I løbet af formiddagen bliver det efterhånden mest skyet, og efter middag kan der komme byger. Temperaturen kommer tirsdag op mellem 17 og 22 grader, og vinden tiltager og bliver jævn til frisk omkring sydøst - ved kysterne stedvis op til hård vind.
  Kraftig regn medfører fare for oversvømmelse af lavtliggende områder, oversvømmelse af kældre, vand på kørebaner og i viadukter (akvaplaning) samt nedsat sigtbarhed.
  
  